
Govor predsednice Republike Slovenije Nataše Pirc Musar
na slavnostni akademiji ob 90. obletnici delovanja Centra slepih, slabovidnih in starejših Škofja Loka

Škofja Loka, 6. november 2026


									      Velja govorjena beseda.



Spoštovana direktorica Centra slepih, slabovidnih in starejših Škofja Loka, gospa Andreja Valant,
Spoštovani župan Občine Škofja Loka in spoštovani župani sosednjih občin,
spoštovani zaposleni, drage stanovalke, stanovalci, spoštovani svojci,
spoštovani visoki gostje in prijatelji Centra,

ameriška pisateljica Helen Keller, ki je kljub slepoti in gluhoti navdihnila številne generacije, je zapisala: »Najlepših stvari na svetu ne moremo videti ali se jih dotakniti – čutiti jih moramo s srcem.«
Te besede lepo povzemajo poslanstvo vašega Centra in njegov moto »Delamo s srcem«. Strokovno znanje in ustrezni pogoji so pomembni del kakovostne oskrbe, še pomembnejši pa so občutek varnosti in sprejetosti, prijazna beseda, iskrena pozornost in pripravljenost prisluhniti.
Od začetka delovanja Centra leta 1936 se je družba spreminjala, Center pa je razvijal svoje poslanstvo. Danes zagotavlja institucionalno varstvo za 220 stanovalcev, med njimi tudi za slepe in slabovidne osebe in ohranja pomembno vlogo na področju skrbi za ljudi iz vse Slovenije.
Njegovo zgodbo so soustvarjale številne generacije stanovalcev, zaposlenih, vodstev, svojcev in prostovoljcev. Vsem, ki so s svojim delom in predanostjo prispevali k razvoju Centra, se iskreno zahvaljujem.
Odnos do starejših in ljudi, ki potrebujejo pomoč in podporo, veliko pove o naši družbi. Starost ne zmanjšuje človekove vrednosti. Starejši so nosilci znanja, izkušenj in spominov, slepim in slabovidnim pa moramo omogočati dostopno okolje in enakopravno vključevanje v družbo. Vsakomur moramo zagotoviti čim več samostojnosti in možnost odločanja o lastnem življenju.
V starajoči se družbi postaja vse pomembnejša tudi dolgotrajna oskrba. Ljudem moramo zagotoviti kakovostne in dostopne storitve ter možnost izbire med oskrbo na domu in institucionalnim varstvom, skladno z njihovimi potrebami in okoliščinami. Pri tem ne smemo spregledati posebnosti podeželskih okolij. Dolgotrajna oskrba namreč ni zgolj vprašanje organizacije in financiranja, temveč tudi izraz solidarnosti in medgeneracijske odgovornosti.
Ključno vlogo pri zagotavljanju kakovostne oskrbe imajo zaposleni. Njihovo delo zahteva strokovnost, potrpežljivost in veliko osebne zavzetosti. Zato si zaslužijo ustrezno vrednotenje, dobre delovne pogoje in podporo, ki jim omogoča, da svoje zahtevno delo opravljajo kakovostno in predano.
K življenju Centra pomembno prispeva tudi povezanost z lokalnim okoljem. Sodelovanje z občinami, društvi, šolami in prostovoljci ter srečevanje različnih generacij krepijo medsebojno razumevanje in zmanjšujejo osamljenost. Tudi Hiša generacij v Gorenji vasi je del prizadevanj za skupnost, v kateri je skrb za človeka skupna odgovornost.
Spoštovani,
prihodnost bo prinesla nove potrebe in izzive, vendar mora v središču vsakega razvoja ostati človek – njegovo dostojanstvo in pravica do kakovostnega življenja.
Iskrene čestitke vsem, ki ste soustvarjali zgodbo Centra, in veliko uspehov vsem, ki jo boste nadaljevali. Naj tudi v prihodnje ostane prostor varnosti, sprejetosti in človeške bližine.
Hvala.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

